text: Medaljer til hjemmeværnssoldater
  30 april 2011 kl. 17.02
  En deling fra Hjemmeværnsdistrikt Syd- og Sønderjylland blev i dag hædret med en medalje for deres indsats på en bevogtningsopgave i Kosovo.
  Delingen havde fået til opgave at bevogte en fransk lejr i Kosovo. En opgave, de klarede så flot, at de fik stor ros af den franske hær.
  I dag blev de så også hædret i Danmark. Ved en stor ceremoni i Søgårdlejren ved Kliplev. Her blev de budt velkommen hjem af chefen for Hjemmeværnet, der som den franske hær, kun havde store ord tilovers for delingens indsats.
  - De har virkelig klaret det godt. Den mission, de blev sendt ud på, er ikke en mission, der står i manualen. Så de måtte selv improvisere og finde på en måde at løse opgaven. Og det gjorde de så godt, at det er fortjent, at de får en medalje for deres indsats, siger chefen for Hjemmeværnet, generalmajor Finn Winkler.
  - Bevogtning af soldaterlejre er en yderst vigtig opgave. For uden den kan alle og enhver gå ind i lejren og forstyrre soldaterne når de forsøger at hvile.
  